b'\n_START_ARTICLE_\nRotavirus\n_START_SECTION_\nVrste\n_START_PARAGRAPH_\nPoznanih je osem vrst rotavirusov, ki jih poimenujemo s \xc4\x8drkami od A do H. Pri ljudeh povzro\xc4\x8dajo bolezen vrste A, B in C (najpogosteje rotavirus A), pri \xc5\xbeivalih pa jo povzro\xc4\x8dajo vrste A\xe2\x80\x93E._NEWLINE_Znotraj vrste rotavirus A poznamo ve\xc4\x8d razli\xc4\x8dnih skupin sevov, imenovanih serotipi oziroma serovarji. Pri razvr\xc5\xa1\xc4\x8danju serotipov se uporablja dvo\xc4\x8drkovni sestav, ki temelji, podobno kot pri virusih gripe, na dveh povr\xc5\xa1inskih beljakovinah virusa. Glikoprotein VP7 opredeli serotip G, proteazno ob\xc4\x8dutljiva beljakovina VP4 pa opredeli serotip P. Ker se gena za omenjeni beljakovini prena\xc5\xa1ata na virusne potomce lo\xc4\x8deno, prihaja do razli\xc4\x8dnih kombinacij._NEWLINE_Cepivi, ki sta na voljo na tr\xc5\xbei\xc5\xa1\xc4\x8du, sta u\xc4\x8dinkoviti proti najpogostej\xc5\xa1im rotavirusnim genotipom G1P[8], G2P[4], G3P[8], G4P[8] in G9P[8].\n_START_SECTION_\nZgradba virusa\n_START_PARAGRAPH_\nVirusno dednino predstavlja 11 dvovija\xc4\x8dnih molekul RNK, ki skupaj merijo 18.555 nukleotidov. Vsaka dvojna vija\xc4\x8dnica predstavlja posamezni gen, ki jih ozna\xc4\x8dujemo s \xc5\xa1tevilkami od 1 do 11, glede na padajo\xc4\x8do velikost. Vsak gen zapisuje po eno beljakovino, le gen 9 zapisuje dve beljakovini. Dednino v obliki RNK obdaja troplastni ikozaedri\xc4\x8dni beljakovinski pla\xc5\xa1\xc4\x8d. Virusni delec v premeru meri do 76,5 nm in nima virusne ovojnice.\n_START_SECTION_\nBeljakovine\n_START_PARAGRAPH_\n\xc5\xa0est virusnih beljakovin (VP, angl. viral protein) gradi virusni delec (virion), gre za t. i. strukturne beljakovine VP1, VP2, VP3, VP4, VP6 in VP7. Poleg strukturnih virus vsebuje \xc5\xa1e \xc5\xa1est nestrukturnih beljakovin (NSP, angl nonstructural protein) NSP1, NPS2, NPS3, NPS4, NPS5 in NPS6._NEWLINE_Virusna dednina torej skupno zapisuje 12 beljakovin, od teh jih vsaj \xc5\xa1est ve\xc5\xbee RNK. Vloga vezave RNK na te beljakovine ni povsem jasna in naj bi bila povezana tako s sintezo RNK kot tvorbo novih virionov, transportom sporo\xc4\x8dilne RNK do mesta podvojevanja dednine, prevajanja sporo\xc4\x8dilne RNK ter uravnavanjem izra\xc5\xbeanja genov.\n_START_SECTION_\nEpidemiologija\n_START_PARAGRAPH_\nRotavirus A povzro\xc4\x8da ve\xc4\x8d kot 90\xc2\xa0% vseh rotavirusnih gastroenteritisov pri ljudeh in je endemi\xc4\x8den po vsem svetu. Rotavirusi povzro\xc4\x8dijo vsako leto v svetovnem merilu ve\xc4\x8d milijonov primerov driske, ve\xc4\x8d kot 2 milijona bolnikov potrebujeta bolni\xc5\xa1ni\xc4\x8dno oskrbo in vsako leto povzro\xc4\x8di po ocenah 453.000 primerov smrti pri otrocih, mlaj\xc5\xa1ih od pet let. Od tega je 85\xc2\xa0% smrtnih primerov v dr\xc5\xbeavah v razvoju._NEWLINE_Tudi v Sloveniji so oku\xc5\xbebe z rotavirusi zelo pogoste. V letu 2008 je bilo prijavljenih 2070 obolelih (103/100.000). Ve\xc4\x8dina prijavljenih bolnikov je bila mlaj\xc5\xa1ih od 5 let. Oku\xc5\xbebe se najpogosteje pojavljajo pozimi in zgodaj spomladi.'